NÁVRH                                                                  

ZÁKON
z .........................2006                                                     
o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov 
a o zmene a doplnení niektorých zákonov (audiovizuálny zákon) 

Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ÚVODNÉ USTANOVENIA

§ 1
Predmet úpravy

(1) Tento zákon upravuje 
a)	povinnosti osôb pri výrobe, šírení a evidencii audiovizuálnych diel, zvukových záznamov umeleckých výkonov a multimediálnych diel,
b)	postavenie nezávislého producenta, 
c)	postavenie, úlohy a činnosti Slovenského filmového ústavu,
d)	v súlade s medzinárodnými záväzkami, ktorými je Slovenská republika viazaná, podmienky pre odborné uchovávanie originálnych nosičov  audiovizuálnych diel, zvukovo-obrazových záznamov a zvukových záznamov tvoriacich audiovizuálne dedičstvo Slovenskej republiky (ďalej len „audiovizuálne dedičstvo“), a to bez ohľadu na ich pôvod.

(2) Tento zákon sa vzťahuje na
a)	audiovizuálne dielo) verejne šírené na území Slovenskej republiky rozširovaním na akomkoľvek nosiči alebo audiovizuálnym predstavením alebo odplatným sprístupňovaním z územia Slovenskej republiky,
b)	zvukový záznam) slovesného diela alebo hudobného diela (ďalej len „zvukový záznam umeleckého výkonu“), ktorý je verejne šírený na území Slovenskej republiky rozširovaním na akomkoľvek nosiči alebo odplatným sprístupňovaním z územia Slovenskej republiky,
c)	multimediálne dielo verejne šírené na území Slovenskej republiky rozširovaním na akomkoľvek nosiči alebo odplatným sprístupňovaním z územia Slovenskej republiky.

(3) Ak tento zákon neustanovuje inak, nevzťahuje sa na audiovizuálne dielo, zvukový záznam umeleckého výkonu  ani na multimediálne dielo, ktoré je 
a)	reklamou,) inzerciou alebo pôvodným doplnkovým vysielaním programovej služby )
b)	vytvorené výlučne na 
1.	účely televízneho vysielania a je šírené iba prostredníctvom televízneho vysielania,
2.	účely rozhlasového vysielania a je šírené iba prostredníctvom rozhlasového vysielania alebo
3.	bezodplatné sprístupňovanie.

§ 2
Vymedzenie niektorých pojmov

(1) Slovenské audiovizuálne dielo je pôvodné audiovizuálne dielo
a)	vyrobené výrobcom audiovizuálneho diela, ktorý má alebo v čase jeho prvého uvedenia na verejnosti mal trvalý pobyt alebo sídlo na území Slovenskej republiky, 
b)	na vytvorení ktorého sa investíciami a technickou alebo umeleckou účasťou podieľal ako koproducent výrobca audiovizuálneho diela, ktorý má alebo v čase jeho prvého uvedenia na verejnosti mal trvalý pobyt alebo sídlo na území Slovenskej republiky, a to
1.	 podielom vo výške najmenej 20 % celkových nákladov na výrobu audiovizuálneho  diela pri dvojstrannej koprodukcii alebo 
2.	 podielom vo výške najmenej 10 % celkových nákladov na výrobu audiovizuálneho   diela pri mnohostrannej koprodukcii,
c)	vydané na území Slovenskej republiky prvýkrát alebo do 30 dní odo dňa jeho prvého vydania v inom štáte); vydávanie zahŕňa zverejnenie obsahu a jeho rozširovanie na nosičoch bez ohľadu na druh tohto nosiča a formu zverejneného obsahu, 
d)	na vytvorení ktorého boli použité verejné finančné prostriedky) okrem prostriedkov Európskej únie vo výške najmenej 10 % celkových nákladov na výrobu audiovizuálneho   diela alebo
e)	označené výrobcom audiovizuálneho diela za slovenské audiovizuálne dielo.

(2) Kinematografické dielo je hraný film, animovaný film, dokumentárny film alebo iné audiovizuálne dielo pôvodne určené na uvádzanie na verejnosti audiovizuálnym predstavením. 

(3) Slovenské kinematografické dielo (slovenský film) je kinematografické dielo, ktoré je slovenským audiovizuálnym dielom.

(4) Audiovizuálne dielo určené len plnoletým je audiovizuálne dielo, ktoré môže svojím charakterom alebo obsahom ohroziť vývin osoby mladšej ako 18 rokov (ďalej len „maloletý“), najmä také audiovizuálne dielo, ktoré obsahuje pornografiu alebo hrubé či neodôvodnené násilie; to sa primerane vzťahuje aj na zvukový záznam umeleckého výkonu a multimediálne dielo.

 (5) Audiovizuálne predstavenie je uvedenie audiovizuálneho diela na verejnosti prostredníctvom technického zariadenia  pre individuálne neurčený počet osôb v kine alebo v inom verejne prístupnom priestore; kino je otvorený alebo uzavretý priestor určený na uvádzanie audiovizuálnych diel na verejnosti).

(6) Dabing je spracovanie pôvodného audiovizuálneho diela nahradením pôvodnej slovesnej zložky jej nahovorením do iného jazyka; za dabing sa považuje aj tlmočenie do posunkovej reči, hlasové komentovanie pre nevidiacich a simultánne tlmočenie. 

(7) Titulkovanie je spracovanie pôvodného audiovizuálneho diela doplnením o otvorené alebo skryté titulky.

(8) Slovenský zvukový záznam umeleckého výkonu je zvukový záznam hudobného diela alebo slovesného diela
a)	vyrobený výrobcom  zvukového záznamu), ktorý má alebo v čase jeho prvého vydania mal trvalý pobyt alebo sídlo na území Slovenskej republiky,
b)	vydaný na území Slovenskej republiky prvýkrát alebo do 30 dní odo dňa jeho prvého vydania v inom štáte5), alebo
c)	označený výrobcom zvukového záznamu za slovenské hudobné dielo alebo slovenské slovesné dielo.
 
(9) Multimediálne dielo je multimediálna audiovizuálna prezentácia, najmä počítačová hra alebo iné dielo 
a)	riadené počítačovým programom),
b)	umožňujúce vyhľadávanie alebo prezentáciu v rôznych mediálnych formách,
c)	transformované do digitálnej formy, umožňujúce aj analógovú prezentáciu informácií a
d)	umožňujúce prostredníctvom počítačového rozhrania používateľovi interaktivitu zásahom do deja prezentácie. 

(10) Slovenské multimediálne dielo je multimediálne dielo
a)	vyrobené výrobcom  multimediálneho diela, ktorý má alebo v čase jej prvého vydania mal trvalý pobyt alebo sídlo na území Slovenskej republiky,
b)	vydané na území Slovenskej republiky prvýkrát alebo do 30 dní odo dňa jeho prvého vydania v inom štáte5), alebo
c)	označené výrobcom multimediálneho diela za slovenské multimediálne dielo.

(11) Mediatéka je verejnosti prístupné zariadenie, ktoré dočasne a bezodplatne prenecháva vypožičiavateľovi na užívanie výlučne rozmnoženiny audiovizuálneho diela, multimediálneho diela alebo zvukového záznamu umeleckého výkonu.  

(12) Videopožičovňa je verejnosti prístupné zariadenie, ktoré dočasne a odplatne prenecháva nájomcovi na užívanie rozmnoženiny audiovizuálneho diela alebo multimediálneho diela; videopožičovňa je aj verejnosti prístupné zariadenie, ktoré predáva rozmnoženiny audiovizuálneho diela alebo multimediálneho diela s uplatnením práva spätnej kúpy.   

(13) Počítačová herňa je verejnosti prístupné zariadenie špeciálne vybavené na prevádzkovanie počítačových hier prostredníctvom hracích zariadení alebo technických zariadení obsluhovaných priamo hráčmi.

(14) Výrobca audiovizuálneho diela (producent) je osoba, ktorá iniciovala vytvorenie audiovizuálneho diela a usmerňovala a zabezpečovala proces jeho vytvorenia. 

(15) Výrobca multimediálneho diela je osoba, ktorá iniciovala vytvorenie multimediálneho diela a usmerňovala a zabezpečovala proces jeho vytvorenia. 

(16) Distributér audiovizuálneho diela je osoba, ktorá  distribuuje rozmnoženiny audiovizuálneho diela rozširovaním alebo audiovizuálne dielo odplatne sprístupňuje.

(17) Distributér zvukového záznamu umeleckého výkonu je osoba, ktorá  distribuuje rozmnoženiny zvukového záznamu umeleckého výkonu  rozširovaním alebo zvukový záznam umeleckého výkonu odplatne sprístupňuje.

(18) Distributér multimediálneho diela je osoba, ktorá  distribuuje rozmnoženiny multimediálneho diela rozširovaním alebo multimediálne dielo odplatne sprístupňuje.

(19) Prevádzkovateľ technického zariadenia je osoba, ktorá uvádza audiovizuálne dielo na verejnosti audiovizuálnym predstavením.  

DRUHÁ ČASŤ
Evidencia

Evidencia slovenských audiovizuálnych diel 
 
§ 3
Zoznam slovenských audiovizuálnych diel

Zoznam slovenských audiovizuálnych diel je verejne prístupná evidencia, ktorú vedie  Ministerstvo kultúry Slovenskej republiky (ďalej len „ministerstvo“) a obsahuje evidenčné číslo audiovizuálneho diela pridelené ministerstvom, údaje o evidovanom slovenskom audiovizuálnom diele podľa žiadosti o zápis slovenského audiovizuálneho diela a deň zápisu do zoznamu slovenských audiovizuálnych diel. 

§ 4
Žiadosť o zápis slovenského audiovizuálneho diela

Žiadosť o zápis slovenského audiovizuálneho diela obsahuje
a)	názov slovenského audiovizuálneho diela,
b)	zoznam autorov,)
c)	zoznam hlavných výkonných umelcov,)
d)	názov a sídlo alebo obchodné meno a miesto podnikania alebo meno, priezvisko a trvalý pobyt výrobcu slovenského audiovizuálneho diela,
e)	krajinu pôvodu a rok dokončenia slovenského audiovizuálneho diela; dokončenie audiovizuálneho diela je vyhotovenie originálneho nosiča tohto diela (master),
f)	obsahovú a žánrovú charakteristiku slovenského audiovizuálneho diela,
g)	vekovú hranicu prístupnosti slovenského audiovizuálneho diela podľa jednotného systému označovania na ochranu maloletých,
h)	údaj o úprave slovenského audiovizuálneho diela dabingom alebo titulkovaním,
i)	minutáž slovenského audiovizuálneho diela, 
j)	základné technické parametre slovenského audiovizuálneho diela, najmä formát obrazu, spôsob záznamu a reprodukcie zvuku a údaj o nosiči, na akom je dielo pôvodne zaznamenané,
k)	pridelené medzinárodné štandardné číslo audiovizuálnych diel (ISAN), ak má byť pridelené,
l)	predpokladaný začiatok a spôsob verejného šírenia slovenského audiovizuálneho diela,
m)	percentuálne vyjadrenie podielu jednotlivých výrobcov na celkových nákladoch na výrobu, na tvorivej alebo technickej účasti na slovenskom audiovizuálnom diele.

§ 5
Zápis slovenského audiovizuálneho diela

(1) Ministerstvo vykonáva zápis slovenského audiovizuálneho diela do zoznamu slovenských audiovizuálnych diel na základe žiadosti o zápis podanej výrobcom audiovizuálneho diela, ktorý slovenské audiovizuálne dielo vyrobil (ďalej len „výrobca slovenského audiovizuálneho diela“).

(2) Výrobca slovenského audiovizuálneho diela požiada o zápis do zoznamu slovenských audiovizuálnych diel najneskôr 30 dní pred začatím verejného šírenia slovenského audiovizuálneho diela.

(3) Ministerstvo vykoná zápis do zoznamu slovenských audiovizuálnych diel do 15 dní odo dňa doručenia žiadosti o zápis slovenského audiovizuálneho diela, ktorá obsahuje všetky náležitosti podľa § 4. 

(4) Ak výrobca slovenského audiovizuálneho diela nepredloží žiadosť o zápis slovenského audiovizuálneho diela, ktorá obsahuje všetky náležitosti podľa § 4, ministerstvo ho vyzve, aby ich predložil v lehote najneskôr 15 dní. Ak výrobca slovenského audiovizuálneho diela v stanovenej lehote nepredloží žiadosť, ktorá obsahuje všetky náležitosti podľa § 4, ministerstvo slovenské audiovizuálne dielo do zoznamu slovenských audiovizuálnych diel nezapíše a evidenčné číslo nepridelí; o tejto skutočnosti ministerstvo poučí výrobcu slovenského audiovizuálneho diela vo výzve.

Evidencia slovenských zvukových záznamov

§ 6
Zoznam slovenských zvukových záznamov umeleckých výkonov

Zoznam slovenských zvukových záznamov umeleckých výkonov je verejne prístupná evidencia, ktorú vedie ministerstvo; na tento zoznam sa vzťahuje § 3.

§ 7
Zápis slovenského zvukového záznamu umeleckého výkonu

(1) Ministerstvo vykonáva zápis slovenského zvukového záznamu umeleckého výkonu do zoznamu slovenských zvukových záznamov umeleckého výkonu na základe žiadosti o evidenciu podanej výrobcom zvukového záznamu umeleckého výkonu, ktorý slovenský zvukový záznam umeleckého výkonu vyrobil (ďalej len „výrobca slovenského zvukového záznamu umeleckého výkonu“).

(2) Žiadosť o evidenciu slovenského zvukového záznamu umeleckého výkonu obsahuje
a)	názov slovenského zvukového záznamu umeleckého výkonu,
b)	zoznam autorov,)
c)	zoznam hlavných výkonných umelcov,11)
d)	názov a sídlo alebo obchodné meno a miesto podnikania alebo meno, priezvisko a trvalý pobyt výrobcu slovenského zvukového záznamu umeleckého výkonu,
e)	krajinu pôvodu a rok vyhotovenia slovenského zvukového záznamu umeleckého výkonu na nosič,
f)	vekovú hranicu prístupnosti slovenského zvukového záznamu umeleckého výkonu podľa jednotného systému označovania na ochranu maloletých,
g)	minutáž slovenského zvukového záznamu umeleckého výkonu,
h)	technické parametre formátu slovenského zvukového záznamu umeleckého výkonu, 
i)	pridelené medzinárodné štandardné číslo hudobniny (ISMN), ak má byť pridelené,
j)	predpokladaný začiatok a spôsob verejného šírenia slovenského zvukového záznamu umeleckého výkonu.

(3) Na postup pri evidencii slovenského zvukového záznamu umeleckého výkonu sa vzťahuje § 5 ods. 2 až 4.   

Evidencia slovenských multimediálnych diel

§ 8
Zoznam slovenských multimediálnych diel

Zoznam slovenských multimediálnych diel je verejne prístupná evidencia, ktorú vedie ministerstvo; na tento zoznam sa vzťahuje § 3.

§ 9
Zápis slovenského multimediálneho diela

(1) Ministerstvo vykonáva zápis slovenského multimediálneho diela do zoznamu slovenských multimediálnych diel na základe žiadosti o evidenciu podanej výrobcom multimediálneho diela, ktorý slovenské multimediálne dielo vyrobil (ďalej len „výrobca slovenského multimediálneho diela“).

(2) Žiadosť o evidenciu slovenského multimediálneho diela obsahuje
a)	názov slovenského multimediálneho diela,
b)	zoznam autorov,12)
c)	zoznam hlavných výkonných umelcov,11)
d)	názov a sídlo alebo obchodné meno a miesto podnikania alebo meno, priezvisko a trvalý pobyt výrobcu slovenského multimediálneho diela,
e)	krajinu pôvodu a rok dokončenia slovenského multimediálneho diela,
f)	vekovú hranicu prístupnosti slovenského multimediálneho diela podľa jednotného systému označovania na ochranu maloletých,
g)	konfiguračné hardvérové a softvérové požiadavky slovenského multimediálneho diela, 
h)	predpokladaný začiatok a spôsob verejného šírenia multimediálneho diela.

(3) Na postup pri evidencii slovenského multimediálneho diela sa vzťahuje § 5 ods. 2 až 4.   

Evidencia osôb pôsobiacich v audiovízii 

§ 10
Zoznam osôb pôsobiacich v audiovízii

(1) Zoznam osôb vykonávajúcich činnosti v oblasti audiovízie na území Slovenskej republiky je verejne prístupná evidencia 
a)	výrobcov slovenských audiovizuálnych diel, 
b)	výrobcov slovenských zvukových záznamov umeleckých výkonov vrátane výrobcov dabingu,
c)	výrobcov slovenských multimediálnych diel,
d)	distributérov audiovizuálnych diel,
e)	distributérov zvukových záznamov umeleckého výkonu,
f)	distributérov multimediálnych diel,
g)	osôb zabezpečujúcich postprodukciu audiovizuálnych diel, najmä filmové laboratória, 
h)	prevádzkovateľov mediaték,
i)	prevádzkovateľov technických zariadení,
j)	prevádzkovateľov videopožičovní,
k)	prevádzkovateľov počítačových herní.

(2) Zoznam osôb vykonávajúcich činnosti v oblasti audiovízie podľa odseku 1 obsahuje aj register nezávislých producentov.

(3) Zoznam podľa odseku 1 vedie ministerstvo. 

§ 11
Informačná povinnosť

(1) Osoby podľa § 10 ods. 1 písm. a) až h) sú povinné Slovenskému filmovému ústavu oznámiť začatie a ukončenie vykonávania činnosti v oblasti audiovízie najneskôr do konca  kalendárneho roku, v ktorom táto skutočnosť nastala; v tejto lehote sú subjekty povinné oznámiť aj všetky zmeny údajov uvedených v oznámení.  

(2) Oznámenie podľa odseku 1 obsahuje 
a)	identifikáciu osoby podľa § 10 ods. 1 písm. a) až h),
b)	názov a sídlo alebo obchodné meno a miesto podnikania právnickej osoby alebo meno, priezvisko a adresu trvalého pobytu fyzickej osoby a
c)	dátum začatia a ukončenia vykonávania činnosti v oblasti audiovízie.

(3) Osoby podľa § 10 ods. 1 písm. i) až k) sú povinné oznámiť začatie a ukončenie vykonávania činnosti v oblasti audiovízie oznámením zriadenia prevádzky obci, v ktorej bola táto prevádzka zriadená, do 30 dní od jej zriadenia; do 30 dní sú osoby povinné oznámiť aj všetky zmeny údajov uvedených v oznámení.  

(4) Oznámenie podľa odseku 3 obsahuje
a)	identifikáciu osoby podľa § 10 ods. 1 písm. i) až k),
b)	názov a sídlo alebo obchodné meno a miesto podnikania právnickej osoby alebo meno, priezvisko a adresu trvalého pobytu fyzickej osoby,
c)	počet prevádzok na území obce a
d)	adresu prevádzky a dátum zriadenia alebo zrušenia prevádzky. 

(5) Slovenský filmový ústav a obce poskytujú ministerstvu údaje o osobách vykonávajúcich činnosti v oblasti audiovízie získané podľa odsekov 1 až 4 ministerstvu najneskôr do 15. januára nasledujúceho kalendárneho roku.

TRETIA ČASŤ
Ochrana maloletých

§ 12
Jednotný systém označovania na ochranu maloletých

(1) Jednotný systém označovania na ochranu maloletých (ďalej len „jednotný systém označovania“) je systém označovania audiovizuálnych diel, zvukových záznamov umeleckých výkonov, multimediálnych diel a programov programovej služby z hľadiska ich neprístupnosti, nevhodnosti a vhodnosti  pre vekovú skupinu maloletých do 7, 12, 15 a 18 rokov (ďalej len „veková vhodnosť“).

(2) Podrobnosti o jednotnom systéme označovania a spôsobe jeho uplatňovania ustanoví všeobecne záväzný právny predpis, ktorý vydá ministerstvo.

§ 13
Povinné subjekty

Jednotný systém označovania je povinný používať 
a)	výrobca slovenského audiovizuálneho diela, 
b)	výrobca slovenského zvukového záznamu umeleckého výkonu,
c)	výrobca slovenského multimediálneho diela,
d)	vysielateľ oprávnený vysielať na základe zákona) alebo na základe licencie) (ďalej len „vysielateľ“)
e)	distributér audiovizuálneho diela,
f)	distributér zvukového záznamu umeleckého výkonu,
g)	distributér multimediálneho diela,
h)	prevádzkovateľ technického zariadenia,
i)	prevádzkovateľ videopožičovne, 
j)	prevádzkovateľ počítačovej herne a
k)	prevádzkovateľ mediatéky.

§ 14
Určovanie vekovej hranice vhodnosti 

(1) Výrobca slovenského audiovizuálneho diela je povinný určiť vekovú hranicu vhodnosti slovenského audiovizuálneho diela podľa jednotného systému označovania.

(2) Výrobca slovenského zvukového záznamu umeleckého výkonu je povinný určiť vekovú hranicu vhodnosti slovenského záznamu umeleckého výkonu podľa jednotného systému označovania.

(3) Výrobca slovenského multimediálneho diela je povinný určiť vekovú hranicu vhodnosti slovenského multimediálneho diela podľa jednotného systému označovania.

(4) Distributér audiovizuálneho diela je povinný určiť vekovú hranicu vhodnosti distribuovaného audiovizuálneho diela podľa jednotného systému označovania; to sa nevzťahuje na distribúciu slovenského audiovizuálneho diela, ktorému určil vekovú hranicu vhodnosti jeho výrobca. 

(5) Distributér zvukového záznamu umeleckého výkonu je povinný určiť vekovú hranicu vhodnosti distribuovaného zvukového záznamu umeleckého výkonu podľa jednotného systému označovania; to sa nevzťahuje na distribúciu slovenského zvukového záznamu umeleckého výkonu, ktorému určil vekovú hranicu vhodnosti jeho výrobca. 

(6) Distributér multimediálneho diela je povinný určiť vekovú hranicu vhodnosti  multimediálneho diela podľa jednotného systému označovania; to sa nevzťahuje na distribúciu slovenského multimediálneho diela, ktorému určil vekovú hranicu vhodnosti jeho výrobca.  

(7) Prevádzkovateľ technického zariadenia je povinný pri audiovizuálnom predstavení zabezpečiť v kine alebo v inom verejne prístupnom priestore zverejnenie vekovej hranice  vhodnosti určenej výrobcom audiovizuálneho diela alebo distributérom audiovizuálneho diela.

(8) Prevádzkovateľ videopožičovne je povinný v katalógu audiovizuálnych diel prístupnom verejnosti a v priestoroch videopožičovne alebo na rozmnoženinách audiovizuálnych diel zabezpečiť zverejnenie vekovej hranice vhodnosti určenej výrobcom audiovizuálneho diela alebo distributérom audiovizuálneho diela; to sa vzťahuje aj na multimediálne diela. 

(9) Prevádzkovateľ počítačovej herne je povinný v katalógu počítačových hier prístupnom verejnosti a v priestoroch počítačovej herne alebo na rozmnoženinách počítačových hier zabezpečiť zverejnenie vekovej hranice vhodnosti určenej výrobcom multimediálneho diela alebo distributérom multimediálneho diela.

(10) Prevádzkovateľ mediatéky je povinný v katalógu audiovizuálnych diel prístupnom verejnosti a v priestoroch mediatéky alebo na rozmnoženinách audiovizuálnych diel zabezpečiť zverejnenie vekovej hranice vhodnosti určenej výrobcom audiovizuálneho diela alebo distributérom audiovizuálneho diela; to sa vzťahuje aj zvukové záznamy umeleckých diel a na multimediálne diela. 

§ 15
Obmedzenie prístupu k audiovizuálnemu dielu, zvukovému záznamu umeleckého výkonu a  multimediálnemu dielu

(1) Predaj a iné rozširovanie audiovizuálneho diela určeného len plnoletým vrátane jeho nájmu, vypožičiavania alebo sprístupňovania sa môže uskutočňovať len spôsobom, ktorý vylúči prístup maloletých k takémuto audiovizuálnemu dielu. 

(2) Audiovizuálne dielo určené len plnoletým rozširované alebo sprístupňované podľa odseku 1 musí byť zreteľne označené textom „Upozornenie: Toto audiovizuálne dielo je určené len osobám starším ako 18 rokov.“.

(3) Text podľa odseku 2 musí byť na dobre viditeľnom mieste; pri rozširovaní audiovizuálneho diela musí byť tento text uverejnený najmä na vonkajšom obale nosiča používanom pri maloobchodnom predaji vrátane dodatočného priehľadného obalu.

(4) Na predaj a iné rozširovanie zvukového záznamu umeleckého výkonu určeného len plnoletým alebo multimediálneho diela určeného len plnoletým vrátane nájmu, vypožičiavania alebo sprístupňovania sa vzťahuje odsek 1 až 3.  

ŠTVRTÁ ČASŤ
POVINNOSTI PRI VEREJNOM ŠIRENÍ AUDIOVIZUÁLNych diel, ZVUKOVÝCH ZÁZNAMOV UMELECKÝCH VÝKOnoV A Multimediálnych diel

Povinnosti pri verejnom šírení audiovizuálnych diel  

§ 17
Povinné údaje o audiovizuálnom diele 

(1) Výrobca slovenského audiovizuálneho diela je povinný v štátnom jazyku) na viditeľnom mieste na obale slovenského audiovizuálneho diela a na jeho distribučnom liste uviesť
a)	názov slovenského audiovizuálneho diela,
b)	zoznam autorov,
c)	zoznam hlavných výkonných umelcov,
d)	názov a sídlo alebo obchodné meno a miesto podnikania, alebo meno, priezvisko a trvalý pobyt výrobcu slovenského audiovizuálneho diela,
e)	krajinu pôvodu a rok dokončenia slovenského audiovizuálneho diela,
f)	obsahovú a žánrovú charakteristiku slovenského audiovizuálneho diela,
g)	vekovú vhodnosť slovenského audiovizuálneho diela podľa jednotného systému označovania,
h)	značku © - autorské právo (copyright) alebo značku  - producent,) 
i)	údaj o úprave slovenského audiovizuálneho diela dabingom alebo titulkovaním,
j)	minutáž slovenského audiovizuálneho diela, 
k)	základné technické parametre slovenského audiovizuálneho diela,
l)	pridelené medzinárodné štandardné číslo audiovizuálneho diela (ISAN), ak má byť pridelené,
m)	evidenčné číslo slovenského audiovizuálneho diela.

(2) Výrobca slovenského audiovizuálneho diela je povinný údaje podľa odseku 1 písm. a) a g) uviesť aj na viditeľnom mieste každého nosiča slovenského audiovizuálneho diela a na každom materiáli súvisiacom so slovenským audiovizuálnym dielom určenom verejnosti; povinnosť uvádzania údajov na nosiči sa nevzťahuje na nosič slovenského audiovizuálneho diela používaný len pri audiovizuálnom predstavení.

(3) Distributér audiovizuálneho diela, ktoré nie je slovenským audiovizuálnym dielom, je povinný uviesť názov a sídlo alebo obchodné meno a miesto podnikania, alebo meno, priezvisko a trvalý pobyt distributéra audiovizuálneho diela a údaje o audiovizuálnom diele podľa odseku 1 písm. a) až k) na viditeľnom mieste každého obalu nosiča distribuovaného audiovizuálneho diele a na distribučnom liste tohto diela; povinnosť uvádzania údajov na obale nosiča sa nevzťahuje na obal nosiča audiovizuálneho diela používaného len pri audiovizuálnom predstavení.

(4) Prevádzkovateľ technického zariadenia je povinný zabezpečiť počas každého audiovizuálneho predstavenia prístup k informáciám o údajoch podľa odseku 1 pre slovenské audiovizuálne dielo alebo podľa odseku 3 pre audiovizuálne dielo, ktoré nie je slovenským audiovizuálnym dielom. 

(5) Prevádzkovateľ videopožičovne je povinný zabezpečiť v priestoroch videopožičovne prístup k informáciám o údajoch podľa odseku 1 pre slovenské audiovizuálne dielo alebo podľa odseku 3 pre audiovizuálne dielo, ktoré nie je slovenským audiovizuálnym dielom. 

(6) Prevádzkovateľ mediatéky je povinný zabezpečiť v priestoroch mediatéky prístup k informáciám o údajoch podľa odseku 1 pre slovenské audiovizuálne dielo alebo podľa odseku 3 pre audiovizuálne dielo, ktoré nie je slovenským audiovizuálnym dielom. 

§ 18
Osobitné ustanovenie o jazykovej úprave audiovizuálneho diela 

(1) Distributér kinematografického diela, ktorý distribuuje iné ako slovenské kinematografické dielo alebo kinematografické dielo v pôvodnej jazykovej úprave spĺňajúcej požiadavku základnej zrozumiteľnosti z hľadiska štátneho jazyka a ktoré nie je určené len na audiovizuálne predstavenie, zabezpečuje pre toto audiovizuálne dielo aj slovenskú jazykovú úpravu, a to  
a)	dabingom v slovenskom jazyku alebo 
b)	titulkovaním v slovenskom jazyku.

(2) Pri distribúcii audiovizuálneho diela určeného maloletým do 12 rokov je distributér audiovizuálneho diela povinný zabezpečiť distribúciu tohto diela aj s dabingom v slovenskom jazyku; to sa nevzťahuje na audiovizuálne dielo určené maloletým do 12 rokov patriacim k národnostným menšinám a audiovizuálne dielo určené na výchovné účely alebo na vzdelávacie účely maloletých do 12 rokov.

(3) Pri distribúcii multimediálneho diela určeného maloletým do 12 rokov je distributér multimediálneho diela povinný zabezpečiť distribúciu tohto diela aj v jazykovej úprave spĺňajúcej požiadavku základnej zrozumiteľnosti z hľadiska štátneho jazyka; to sa nevzťahuje na multimediálne dielo určené maloletým do 12 rokov patriacim k národnostným menšinám a multimediálne dielo určené na výchovné účely alebo na vzdelávacie účely maloletých do 12 rokov.

(4) Prevádzkovateľ technického zariadenia, ktorý uvádza na verejnosti audiovizuálne dielo určené maloletým do 12 rokov je povinný zabezpečiť uvedenie tohto diela v čase vhodnom pre týchto maloletých aj v štátnom jazyku.

Povinnosti pri  verejnom šírení zvukových záznamov 
umeleckých výkonov

§ 19
Povinné údaje o zvukovom zázname umeleckého výkonu 

(1) Výrobca slovenského zvukového záznamu umeleckého výkonu je povinný v štátnom jazyku na viditeľnom mieste na obale slovenského zvukového záznamu umeleckého výkonu uviesť
a)	názov slovenského zvukového záznamu umeleckého výkonu,
b)	zoznam autorov,
c)	zoznam hlavných výkonných umelcov,
d)	názov a sídlo alebo obchodné meno a miesto podnikania, alebo meno, priezvisko a trvalý pobyt výrobcu slovenského zvukového záznamu umeleckého výkonu,
e)	krajinu pôvodu a rok vyhotovenia slovenského zvukového záznamu umeleckého výkonu na nosič,
f)	obsahovú charakteristiku slovenského zvukového záznamu umeleckého výkonu,
g)	vekovú vhodnosť slovenského zvukového záznamu umeleckého výkonu podľa jednotného systému označovania,
h)	pridelené medzinárodné štandardné číslo hudobniny (ISMN), ak má byť pridelené,
i)	pridelené evidenčné číslo slovenského zvukového záznamu umeleckého výkonu,
j)	značku © - autorské právo (copyright) alebo značku  - producent, 
k)	minutáž slovenského zvukového záznamu umeleckého výkonu, 
l)	technické parametre formátu slovenského zvukového záznamu umeleckého výkonu.

(2) Výrobca slovenského zvukového záznamu umeleckého výkonu je povinný údaje podľa odseku 1 písm. a) a g) uviesť aj na viditeľnom mieste každého nosiča slovenského zvukového záznamu umeleckého výkonu a na každom materiáli súvisiacom so slovenským zvukovým záznamom umeleckého výkonu určenom verejnosti. 

(3) Ak je podľa jednotného systému označovania distributér zvukového záznamu umeleckého výkonu, ktoré nie je slovenským zvukovým záznamom umeleckého výkonu, povinný označiť zvukový záznam umeleckého výkonu vekovou vhodnosťou, uvedie na jeho obale a na každom materiáli súvisiacom s jeho distribúciou určenom verejnosti vekovú vhodnosť zvukového záznamu umeleckého výkonu podľa jednotného systému označovania a obchodné meno a sídlo alebo meno, priezvisko a trvalý pobyt distributéra zvukového záznamu umeleckého výkonu.

Povinnosti pri verejnom šírení multimediálnych diel 

§ 20
Povinné údaje o multimediálnom diele

(1) Výrobca slovenského multimediálneho diela je povinný na viditeľnom mieste v štátnom jazyku na obale slovenského multimediálneho diela uviesť
a)	názov slovenského multimediálneho diela,
b)	zoznam autorov,
c)	zoznam hlavných výkonných umelcov,
d)	názov a sídlo alebo obchodné meno a miesto podnikania, alebo meno, priezvisko a trvalý pobyt výrobcu slovenského multimediálneho diela,
e)	krajinu pôvodu a rok dokončenia slovenského multimediálneho diela,
f)	vekovú vhodnosť slovenského multimediálneho diela podľa jednotného systému označovania,
g)	značku © - autorské právo (copyright) alebo značku  - producent, 
h)	konfiguračné hardvérové a softvérové požiadavky slovenského multimediálneho diela, 
i)	evidenčné číslo slovenského multimediálneho diela.

(2) Výrobca slovenského multimediálneho  diela je povinný údaje podľa odseku 1 písm. a) a f) uviesť aj na každom nosiči slovenského multimediálneho diela a na každom materiáli súvisiacom so slovenským multimediálnym dielom určenom verejnosti. 

(3) Distributér multimediálneho diela, ktoré nie je slovenským multimediálnym dielom je povinný uviesť názov a sídlo alebo obchodné meno a miesto podnikania, alebo meno, priezvisko a trvalý pobyt distributéra multimediálneho diela a údaje o multimediálnom diele podľa odseku 1 písm. a) až h) na každom obale distribuovaného multimediálneho diela a na jeho distribučnom liste.

(4) Prevádzkovateľ počítačovej herne je povinný zabezpečiť v priestoroch počítačovej herne prístup k informáciám o údajoch podľa odseku 1 pre slovenské multimediálne dielo alebo podľa odseku 3 pre multimediálne dielo, ktoré nie je slovenským multimediálnym dielom. 

PIATA ČASŤ
Reklama

§ 21
Reklama pri audiovizuálnom predstavení

(1) Prevádzkovateľ technického zariadenia je povinný zabezpečiť, aby reklama uverejňovaná pri audiovizuálnom predstavení bola rozoznateľne a zreteľne oddelená od audiovizuálneho predstavenia zvukovo-obrazovým prostriedkom; audiovizuálne predstavenie sa nesmie prerušovať reklamou.

(2) Prevádzkovateľ technického zariadenia je povinný zabezpečiť, aby sa pri audiovizuálnom predstavení audiovizuálneho diela určenom maloletým neuverejňovala reklama, ktorá 
a)	môže ohroziť fyzický, psychický alebo morálny vývin maloletých alebo narušiť ich duševné zdravie alebo emocionálny stav,
b)	môže ohroziť záujmy maloletých alebo nezohľadňuje ich osobitnú vnímavosť,
c)	propaguje erotické služby alebo erotický tovar alebo
d)	propaguje alkoholické nápoje alebo iné služby alebo tovary, ktorých predaj je maloletým zakázaný.

(3) Prevádzkovateľ technického zariadenia je povinný zabezpečiť, aby sa pri audiovizuálnom predstavení audiovizuálneho diela určenom pre vekovú skupinu maloletých 
a)	do 7 rokov neuverejňovala reklama audiovizuálneho diela, ktoré nie je vhodné pre vekovú skupinu maloletých do 7 rokov,
b)	do 12 rokov neuverejňovala reklama audiovizuálneho diela, ktoré nie je vhodné pre vekovú skupinu maloletých do 12 rokov,
c)	do 15 rokov neuverejňovala reklama audiovizuálneho diela, ktoré nie je vhodné pre vekovú skupinu maloletých do 15 rokov,
d)	do 18 rokov neuverejňovala reklama audiovizuálneho diela, ktoré nie je vhodné pre vekovú skupinu do 18 rokov.

§ 22
Reklama šírená na nosiči spolu s audiovizuálnym dielom alebo multimediálnym dielom

(1) Distributér audiovizuálneho diela je povinný zabezpečiť, aby reklama šírená na nosiči spolu s audiovizuálnym dielom bola rozoznateľne a zreteľne oddelená od audiovizuálneho diela zvukovo-obrazovým prostriedkom; audiovizuálne dielo zaznamenané na nosiči sa nesmie prerušovať reklamou.

(2) Distributér multimediálneho diela je povinný zabezpečiť aby reklama šírená na nosiči spolu s multimediálnym dielom bola rozoznateľne a zreteľne oddelená od multimediálneho diela zvukovo-obrazovým alebo obrazovým prostriedkom; multimediálne dielo zaznamenané na nosiči sa nesmie prerušovať reklamou.

(3) Na reklamu šírenú na nosiči spolu s audiovizuálnym dielom alebo multimediálnym dielom určenom maloletým sa vzťahuje § 21 ods. 2 a 3.

ŠIESTA ČASŤ
SLOVENSKÝ FILMOVÝ ÚSTAV

§ 23
Postavenie Slovenského filmového ústavu

(1) Slovenský filmový ústav (ďalej len „filmový ústav“) je príspevková organizácia štátu, finančnými vzťahmi zapojená na štátny rozpočet prostredníctvom rozpočtovej kapitoly ministerstva, ktoré vykonáva funkciu jej zriaďovateľa.) 

(2) Filmový ústav je právnická osoba so sídlom v Bratislave.

§ 24
Úlohy filmového ústavu

Filmový ústav plní v oblasti audiovízie a kinematografie tieto úlohy:
a)	priamo sa zúčastňuje a spolupodiela na uchovávaní, ochrane a obnove audiovizuálneho dedičstva ako neoddeliteľnej súčasti kultúrneho bohatstva Slovenskej republiky s cieľom uchovania audiovizuálnej tvorby ako formy kultúrneho vyjadrovania, 
b)	spracováva a zveľaďuje audiovizuálne dedičstvo a umožňuje prístup verejnosti k nemu, s cieľom zachovania hodnôt slovenskej audiovizuálnej tvorby,
c)	spracováva a šíri poznatky z oblasti audiovizuálneho umenia, osobitne filmového umenia a kinematografickej kultúry Slovenskej republiky.

§ 25
Činnosti filmového ústavu

 (1) Filmový ústav vykonáva v oblasti audiovízie a kinematografie najmä tieto činnosti:
a)	zabezpečuje odborné uskladnenie, ošetrovanie, uchovávanie a obnovu audiovizuálneho dedičstva ako zákonný depozitár podľa tohto zákona,
b)	umožňuje prístup verejnosti k audiovizuálnemu dedičstvu na študijné, vzdelávacie a vedecké účely; za týmto účelom môže vyhotovovať aj rozmnoženiny audiovizuálnych diel, zvukovo-obrazových záznamov a zvukových záznamov, ktoré sú súčasťou audiovizuálneho dedičstva,
c)	vyhľadáva, získava, sústreďuje, katalogizuje, uchováva a sprístupňuje originály alebo rozmnoženiny audiovizuálnych diel a zvukovo-obrazových záznamov, ako aj dokumentačné a informačné materiály súvisiace s audiovizuálnymi dielami a zvukovo-obrazovými záznamami,
d)	monitoruje, zohľadňuje  a podieľa sa na technologickom a technickom pokroku v oblasti uchovávania audiovizuálnych diel a etických pravidiel ochrany a obnovy audiovizuálnych diel,
e)	vykonáva teoreticko-koncepčnú, vedeckú, výskumnú, dokumentačnú, koordinačnú, edičnú, vzdelávaciu, bibliografickú, rešeršnú a metodicko-poradenskú činnosť,
f)	vytvára a prevádzkuje informačný systém, ktorý tvorí súčasť štátneho informačného systému,)
g)	prevádzkuje odbornú knižnicu a mediatéku určenú na študijné, odborné, výskumné a vzdelávacie účely,
h)	prevádzkuje technické zariadenie na uvádzanie audiovizuálneho diela na verejnosti audiovizuálnym predstavením,
i)	spolupracuje s medzinárodnými organizáciami v oblasti audiovízie a kinematografie a zastupuje v týchto organizáciách Slovenskú republiku,
j)	využívaním audiovizuálneho fondu realizuje výrobu slovenských audiovizuálnych diel alebo sa na výrobe audiovizuálnych diel podieľa,
k)	prideľuje medzinárodné štandardné číslo audiovizuálneho diela (ISAN) ako národná agentúra pre medzinárodné štandardné číslovanie audiovizuálnych diel,
l)	organizuje a podieľa sa na organizácií kultúrnych podujatí, prehliadok a festivalov v Slovenskej republike i v zahraničí,
m)	podieľa sa na propagácií audiovízie a kinematografie vrátane propagácie  audiovizuálneho dedičstva, 
n)	poskytuje  zahraničným informačným centrám a audiovizuálnym databázam informácie z oblasti slovenskej audiovízie a kinematografie. 
o)	plní úlohy národnej filmotéky,
p)	vedie evidenciu dobrovoľných depozitárov a metodicky ich usmerňuje,
q)	poskytuje ministerstvu odbornú súčinnosť pri kontrole dobrovoľných depozitárov,
r)	spolupracuje s kinematografickými fondmi, 
s)	spolupracuje s odbornými a profesijnými organizáciami a ďalšími osobami  pôsobiacimi v oblasti audiovízie a kinematografie,
t)	spolupracuje s výrobcami audiovizuálnych diel vyrábaných na území Slovenskej republiky,
u)	získava, spracováva, poskytuje a hodnotí údaje z oblasti audiovízie a kinematografie.

(2) Filmový ústav ďalej 
a)	vykonáva práva autorov k audiovizuálnym dielam vyrobeným pred rokom 1991 organizáciami štátu hospodáriacimi v oblasti audiovízie, ktoré vykonávali tieto práva na základe všeobecne záväzných právnych predpisov platných pred rokom 1997, ak k nim nevykonáva práva podľa osobitného predpisu iba Slovenská televízia,) 
b)	vykonáva práva výkonných umelcov k umeleckým výkonom predvedeným v audiovizuálnom diele podľa písmena a),
c)	vykonáva práva výrobcov zvukových záznamov, výrobcov zvukovo-obrazových záznamov a vysielateľov, ktorých záznamy alebo vysielanie boli použité v audiovizuálnom diele podľa písmena a), 
d)	je výrobcom zvukovo-obrazového záznamu audiovizuálnych diel podľa písmena a), 
e)	spravuje nosiče audiovizuálnych diel podľa písmena a) a zvukovo-obrazových záznamov podľa písmena d), ktoré sú majetkom štátu,) 
f)	svojou činnosťou zhodnocuje majetkové práva podľa písmen a) až d), najmä udeľuje súhlas na použitie predmetov ochrany podľa písmen a) až d), a patrí mu aj odmena, primeraná odmena a náhrada odmeny podľa osobitného predpisu,)
g)	chráni záujmy autorov, výkonných umelcov a iných nositeľov práv podľa písmen a) až d), najmä je oprávnený domáhať sa ochrany práv v súlade s osobitnými predpismi.)

§ 26
Pôsobnosť filmového ústavu v oblasti ochrany audiovizuálneho dedičstva

Filmový ústav v oblasti ochrany audiovizuálneho dedičstva vydáva
a)	zásady zachovávania, ochrany a obnovy fondu audiovizuálneho dedičstva a
b)	podmienky a metodické pokyny pre zaraďovanie audiovizuálnych diel, zvukovo-obrazových záznamov a  zvukových záznamov do fondu audiovizuálneho dedičstva.

§ 27
Orgány filmového ústavu

Orgány filmového ústavu sú
a)	generálny riaditeľ filmového ústavu (ďalej len „generálny riaditeľ“),
b)	Rada Slovenského filmového ústavu (ďalej len „rada filmového ústavu“).

§ 28
Generálny riaditeľ

(1) Generálny riaditeľ je štatutárny orgán filmového ústavu.

(2) Do funkcie generálneho riaditeľa možno zvoliť len osobu s odbornými vedomosťami a skúsenosťami, ktorá spĺňa všeobecné predpoklady na výkon takejto funkcie podľa osobitného predpisu.) 

(3) Za osobu s odbornými vedomosťami a skúsenosťami na účely odseku 2 sa považuje fyzická osoba, ktorá získala vysokoškolské vzdelanie 
a)	prvého stupňa a má odbornú prax v oblasti audiovízie a kinematografie najmenej päť rokov v riadiacej funkcii alebo
b)	druhého stupňa a má odbornú prax v oblasti audiovízie a kinematografie najmenej tri roky v riadiacej funkcii.

(4) Generálneho riaditeľa volí na základe verejného vypočutia a odvoláva rada filmového ústavu.

(5) Funkčné obdobie generálneho riaditeľa je päť rokov; generálneho riaditeľa možno zvoliť aj opätovne.  

(6) Výkon funkcie generálneho riaditeľa sa skončí 
a)	uplynutím funkčného obdobia generálneho riaditeľa,
b)	vzdaním sa funkcie generálneho riaditeľa; výkon funkcie sa skončí dňom doručenia oznámenia o vzdaní sa funkcie rade filmového ústavu, ak nie je v oznámení určený neskorší deň skončenia,
c)	odvolaním generálneho riaditeľa z funkcie, výkon funkcie sa skončí dňom doručenia oznámenia o odvolaní generálnemu riaditeľovi alebo
d)	smrťou generálneho riaditeľa alebo jeho vyhlásením za mŕtveho.

(7) Rada filmového ústavu odvolá generálneho riaditeľa, ak 
a)	bol právoplatne odsúdený za úmyselný trestný čin,
b)	bol právoplatne pozbavený spôsobilosti na právne úkony alebo ak jeho spôsobilosť na právne úkony bola právoplatne obmedzená, 

(8) Rada filmového ústavu môže odvolať generálneho riaditeľa ak
a)	sa kontrolou zistí závažné nedodržanie niektorej z povinností hospodárenia podľa osobitných predpisov) alebo
b)	koná v rozpore s úlohami filmového ústavu podľa § 24.

§ 29
Rada filmového ústavu

(1)	Rada filmového ústavu 
a)	volí a odvoláva generálneho riaditeľa nadpolovičnou väčšinou hlasov všetkých členov, 
b)	vyjadruje sa k dlhodobým plánom a koncepciám rozvoja filmového ústavu.

(2)	Rada filmového ústavu má päť členov, z ktorých
a)	štyroch členov menuje a odvoláva minister kultúry Slovenskej republiky (ďalej len „minister“) z odborníkov v oblasti audiovízie a kinematografie a s prihliadnutím na reprezentatívne zloženie rady filmového ústavu a
b)	jedného člena volia zamestnanci filmového ústavu z odborných zamestnancov filmového ústavu v oblasti audiovízie a kinematografie; členom rady filmového ústavu nemôže byť generálny riaditeľ filmového ústavu. 

(3)	Funkčné obdobie člena rady filmového ústavu je trojročné; člena rady filmového ústavu možno vymenovať alebo zvoliť aj opätovne.  

(4)	Výkon funkcie člena rady filmového ústavu sa skončí 
a)	uplynutím funkčného obdobia člena rady filmového ústavu,
b)	vzdaním sa funkcie člena rady filmového ústavu; výkon funkcie sa skončí dňom doručenia oznámenia o vzdaní sa funkcie ministrovi,
c)	odvolaním člena rady filmového ústavu z funkcie; minister môže odvolať člena rady filmového ústavu, ktorý nevykonáva svoju funkciu,
d)	právoplatným odsúdením za úmyselný trestný čin,
e)	právoplatným pozbavením spôsobilosti na právne úkony alebo ak jeho spôsobilosť na právne úkony bola právoplatne obmedzená alebo
f)	vyhlásením za mŕtveho alebo smrťou člena rady filmového ústavu
g)	ukončením pracovného pomeru s filmovým ústavom člena rady zvoleného podľa ods. 2 písm. b).

§ 30
Štatút filmového ústavu a organizačný priadok filmového ústavu

(1) Podrobnosti o voľbe a odvolaní generálneho riaditeľa filmového ústavu a o výkone jeho funkcie, ako aj podrobnosti o vymenovaní a odvolaní člena rady filmového ústavu a o rokovaní rady filmového ústavu upravuje štatút filmového ústavu, ktorý vydáva minister. Štatút zároveň určí poradný orgán generálneho riaditeľa pre oblasť ochrany audiovizuálneho dedičstva ako aj rozsah úloh základných organizačných jednotiek filmového ústavu, ktorými sú Národný filmový archív a Národné kinematografické centrum.

(2) Ďalšie organizačné jednotky filmového ústavu môže upraviť organizačný poriadok filmového ústavu; organizačný poriadok filmového ústavu vydáva generálny riaditeľ a upravuje podrobnosti o organizácií filmového ústavu v rozsahu ustanovenom týmto zákonom  a štatútom filmového ústavu.  

§ 31
Podnikanie filmového ústavu

Filmový ústav je oprávnený vykonávať len takú podnikateľskú činnosť, ktorá súvisí s jeho úlohami alebo činnosťami, ak neohrozí ich plnenie a prostredníctvom ktorej účelnejšie využije majetok, ktorý spravuje.) 

SIEDMA ČASŤ
Ochrana audiovizuálneho dedičstva Slovenskej republiky

§ 32
Audiovizuálne dedičstvo 

(1)	Audiovizuálne dedičstvo je súčasťou kultúrneho bohatstva Slovenskej republiky.

(2)	Audiovizuálne dedičstvo je súborom audiovizuálii a iných zložiek fondu audiovizuálneho dedičstva dokumentujúcich históriu Slovenskej republiky, ako aj vznik a vývoj slovenskej audiovízie a kinematografie.

§ 33
Fond audiovizuálneho dedičstva

(1) Fond audiovizuálneho dedičstva tvoria audiovizuálie a sprievodné dokumenty súvisiace s výrobou, distribúciou alebo uvádzaním audiovizuálie na verejnosti.

(2) Audiovizuáliou je
a)	slovenské kinematografické dielo,
b)	slovenské audiovizuálne dielo, ktoré je programom televíznej programovej služby podľa osobitného predpisu) a nie je spravodajským, politicko-publicistickým, zábavným, hudobným alebo hudobno-zábavným programom, 
c)	slovenské audiovizuálne dielo rozširované distributérom audiovizuálneho diela, ak takéto slovenské audiovizuálne dielo nie je už audiovizuáliou podľa písmena a) alebo b),
d)	slovenský zvukový záznam umeleckého výkonu, ktorý je programom rozhlasovej programovej služby podľa osobitného predpisu26) a nie je spravodajským, politicko-publicistickým, zábavným, hudobným alebo hudobno-zábavným programom, 
e)	slovenský zvukový záznam umeleckého výkonu rozširovaný distributérom zvukového záznamu umeleckého výkonu.
   
(3) Audiovizuáliou je aj 
a)	slovenské audiovizuálne dielo, ktoré je spravodajským, publicistickým alebo zábavným programom, ak má audiovizuálnu hodnotu,
b)	slovenský zvukový záznam umeleckého výkonu, ktorý je spravodajským, publicistickým alebo zábavným programom, ak má audiovizuálnu hodnotu,
c)	ďalší zvukový záznam alebo zvukovo-obrazový záznam, ak má audiovizuálnu hodnotu.

(4) Audiovizuálna hodnota je súhrn významných historických, spoločenských, krajinných, umeleckých, vedeckých alebo technických hodnôt. 

§ 34
Zákonný depozitár

(1) Zákonným depozitárom je
a)	vysielateľ na základe zákona televíznej programovej služby), ktorý vykonáva depozit  vlastných slovenských audiovizuálnych diel) podľa § 33 ods. 2 písm. b) a ods. 3 písm. a), 
b)	vysielateľ na základe zákona rozhlasovej programovej služby), ktorý vykonáva depozit vlastných zvukových záznamov) podľa § 33 ods. 2 písm. d) a ods. 3 písm. b), 
c)	filmový ústav, ktorý vykonáva depozit audiovizuálii podľa § 33 ods. 2 a 3 okrem tých, ktorých depozit vykonávajú zákonní depozitári podľa písmen a) a b).

(2) Zákonný depozitár podľa odseku 1 písm. a) a b) je pri plnení úloh vyplývajúcich z vykonávania depozitu audiovizuálii povinný
a)	uschovávať originálny nosič audiovizuálie podľa zásad zachovávania, ochrany a obnovy fondu audiovizuálneho dedičstva podľa § 26 písm. a),
b)	dodržiavať podmienky a metodické pokyny pre zaraďovanie audiovizuálie do fondu audiovizuálneho dedičstva podľa § 26 písm. b),
c)	poskytovať súčinnosť filmovému ústavu.

(3) Zákonný depozitár podľa odseku 1 písm. a) a b) je povinný odovzdať filmovému ústavu originálne nosiče audiovizuálii a  sprievodné dokumenty k nim, ktoré prestane uschovávať, a to najneskôr v deň ukončenia tejto činnosti alebo ak mu bola v súvislosti s nimi uložená pokuta za porušenie povinnosti podľa odseku 2, a to najneskôr do piatich pracovných dní od doručenia rozhodnutia o uložení pokuty.   

(4) Filmový ústav je povinný odborne uskladňovať a ošetrovať audiovizuálie, ktoré uchováva ako zákonný depozitár. 

§ 35
Depozitná povinnosť 

(1) Výrobca slovenského audiovizuálneho diela je povinný odovzdať do úschovy filmovému ústavu audiovizuáliu podľa § 33 ods. 2 písm. a) až c) na originálnom nosiči vrátane sprievodného materiálu najneskôr v deň jeho prvého uvedenia na verejnosť; to sa nevzťahuje na zákonného depozitára podľa § 34 ods. 1 písm. a) a b). 

(2) Výrobca slovenského zvukového záznamu umeleckého výkonu je povinný odovzdať do úschovy filmovému ústavu audiovizuáliu podľa § 33 ods. 2 písm. d) a e) na originálnom nosiči vrátane sprievodného materiálu najneskôr v deň jeho prvého uvedenia na verejnosť; to sa nevzťahuje na zákonného depozitára podľa § 34 ods. 1 písm. a) a b). 

(3) Vysielateľ na základe licencie14) je povinný odovzdať do úschovy filmovému archívu audiovizuáliu podľa § 33 ods. 2 písm. b) a d) alebo ods. 3 písm. a) a b) na nosiči dosahujúcom kvalitu originálu vrátane sprievodného materiálu do troch mesiacov od jeho prvého vysielania.

(4) Výrobca slovenského audiovizuálneho diela, výrobca slovenského zvukového záznamu umeleckého výkonu alebo vysielateľ na základe licencie14) nie sú povinní odovzdať do úschovy filmovému ústavu originálny nosič audiovizuálie podľa § 33 ods. 2 alebo ods. 3 písm. a) a b), ak do 30 dní odo dňa keď mu povinnosť podľa odseku 1 až 3 vznikla, preukáže filmovému ústavu, že originálny nosič uschováva zákonný depozitár inej zmluvnej strany príslušnej medzinárodnej zmluvy alebo dobrovoľný depozitár. 

(5) Ak výrobca slovenského audiovizuálneho diela, výrobca slovenského zvukového záznamu umeleckého výkonu alebo vysielateľ na základe licencie14) nie je podľa odseku 4 povinný odovzdať originálny nosič, je povinný odovzdať filmovému ústavu do úschovy nosič dosahujúci kvalitu originálu.

(6) Vlastnícke práva k veci, ktorá je predmetom úschovy podľa odsekov 1 až 3 a 5 nie sú dotknuté.

§ 36
Dobrovoľný depozitár

(1) Dobrovoľným depozitárom je každý, kto nie je zákonným depozitárom a uschováva originálny nosič audiovizuálie podľa § 33 ods.2 alebo ods. 3 písm. a) a b).

(2) Na účely § 35 ods. 4 je dobrovoľným depozitárom aj zahraničný filmový archív alebo iná zahraničná osoba, ktorá vykonáva ochranu audiovizuálneho dedičstva. 

(3) Dobrovoľný depozitár je povinný oznámiť filmovému ústavu uschovávanie originálneho nosiča audiovizuálie do 30 dní od začiatku uschovávania.

(4) Dobrovoľný depozitár je povinný pri výkone depozitu audiovizuálii 
a)	uschovávať originálny nosič audiovizuálie podľa zásad zachovávania, ochrany a obnovy fondu audiovizuálneho dedičstva podľa § 26 písm. a),
b)	dodržiavať podmienky a metodické pokyny pre zaraďovanie audiovizuálie do fondu audiovizuálneho dedičstva podľa § 26 písm. b),
c)	poskytovať súčinnosť filmovému archívu.

(5) Dobrovoľný depozitár je povinný odovzdať filmovému ústavu všetky originálne nosiče audiovizuálii a  sprievodné dokumenty k nim, ak 
a)	ukončil činnosť dobrovoľného depozitára, a to najneskôr v deň ukončenia tejto činnosti  alebo
b)	mu bola uložená pokuta v súvislosti s porušením povinnosti podľa odseku 4 písm. a) alebo b), a to najneskôr do piatich pracovných dní od doručenia rozhodnutia o uložení pokuty.   

§ 37
Akvizičná činnosť filmového ústavu

(1) Výrobca slovenského audiovizuálneho diela, výrobca slovenského zvukového záznamu umeleckého výkonu alebo vysielateľ na základe licencie15), ktorý na výrobu audiovizuálie podľa § 33 ods. 2 alebo ods. 3 písm. a) a b) použil verejné finančné prostriedky okrem prostriedkov Európskej únie,6) je povinný bezodplatne odovzdať filmovému ústavu túto audiovizuáliu na nosiči dosahujúcom kvalitu originálu vrátane jej sprievodného materiálu najneskôr do 30 dní odo dňa jej prvého uvedenia na verejnosti; to sa nevzťahuje na zákonného depozitára podľa § 34 ods. 1 písm. a) a b). 

(2) Výrobca slovenského audiovizuálneho diela, výrobca slovenského zvukového záznamu umeleckého výkonu alebo vysielateľ na základe licencie14) na ktorého sa nevzťahuje povinnosť podľa odseku 1 a  osoba, ktorá je vlastníkom nosiča audiovizuálie podľa § 33 ods. 3 písm. c), je povinný ponúknuť filmovému ústavu na odkúpenie nosič dosahujúci kvalitu originálu za cenu neprevyšujúcu primerané náklady na jeho výrobu vrátane sprievodného materiálu audiovizuálie podľa § 33 ods. 2 alebo 3, a to najneskôr do 30 dní odo dňa jej prvého uvedenia na verejnosti. 

(3) Povinnosť podľa odseku 2 sa považuje  za splnenú aj vtedy, ak filmový ústav neprijme ponuku na odkúpenie nosiča audiovizuálie podľa odseku 2 do šiestich mesiacov odo dňa doručenia ponuky filmovému ústavu. 

(4) Nosič audiovizuálie získaný podľa odseku 1 alebo 2 sa stáva majetkom Slovenskej republiky a spravuje ho filmový ústav. 

(5) Filmový ústav môže nakladať s nosičom získaným podľa odseku 1 alebo 2 len v súlade a v rozsahu ustanovenom týmto zákonom.

ôsma ČASŤ
Nezávislý producent v Audiovízii

§ 38
Nezávislý producent v audiovízii

(1) Nezávislý producent v audiovízii je výrobca audiovizuálneho diela zapísaný v registri nezávislých producentov, ktorý nie je vysielateľom ani nie je personálne alebo majetkovo prepojený s vysielateľom a v období troch rokov vyrobil najmenej
a)	 90 % z celkovej minutáže svojej televíznej produkcie aspoň pre dvoch televíznych vysielateľov, ktorí sa podieľali na tejto produkcii podielom najviac 70 % celkových nákladov, pričom celková minutáž televíznej produkcie tvorí aspoň 10 % z minutáže  jeho všetkej produkcie (nezávislý televízny producent); do celkovej minutáže televíznej produkcie sa nezapočítava minutáž spravodajstva, aktuálnej publicistiky, zábavných hier, doplnkového vysielania, prenosov športových podujatí, ako ani minutáž  televíznej produkcie šírenej výlučne teletextom, alebo 
b)	jedno kinematografické dielo s minutážou aspoň 65 minút alebo viac kinematografických diel s celkovou minutážou aspoň 90 minút, na ktorých sa ako koproducent nepodieľal televízny vysielateľ podielom vyšším ako 50 % celkových nákladov každého z týchto diel (nezávislý filmový producent).

(2) Nezávislý producent v audiovízii je aj výrobca audiovizuálneho diela, ktorý nie je personálne alebo majetkovo prepojený s vysielateľom a je nezávislým producentom v členskom štáte Európskej únie alebo v štáte, ktorý je zmluvnou stranou Európskeho dohovoru o cezhraničnej televízii.)

(3) Registrovaný nezávislý producent je oprávnený používať spolu so svojim obchodným menom alebo menom a priezviskom aj označenie „nezávislý producent“.

§ 39
Register nezávislých producentov

Register nezávislých producentov vedie ministerstvo a obsahuje tieto údaje:
a)	číslo registrácie, 
b)	deň zápisu nezávislého producenta do registra nezávislých producentov a deň výmazu z registra nezávislých producentov,
c)	názov a sídlo alebo obchodné meno a miesto podnikania právnickej osoby alebo meno, priezvisko a trvalý pobyt fyzickej osoby, 
d)	kontaktný údaj nezávislého producenta,
e)	údaj o televíznej produkcii nezávislého producenta,
f)	údaj o celkovej produkcii nezávislého producenta,
g)	zoznam vyrobených audiovizuálnych diel vrátane ich objednávateľov alebo distributérov. 

§ 40
Registrácia nezávislého producenta

(1) Registráciu nezávislého producenta vykonáva ministerstvo zápisom do registra nezávislých producentov na základe žiadosti výrobcu audiovizuálneho diela o zápis do registra nezávislých producentov; registrácia je dobrovoľná.

(2) Žiadosť o zápis výrobcu audiovizuálneho diela do registra nezávislých producentov obsahuje
a)	názov a sídlo alebo obchodné meno a miesto podnikania alebo meno, priezvisko a trvalý pobyt výrobcu audiovizuálneho diela,
b)	údaj o televíznej produkcii alebo kinematografickej produkcii za obdobie troch rokov podľa § 38,
c)	zoznam vyrobených audiovizuálnych diel za obdobie posledných troch rokov vrátane ich objednávateľov alebo distributérov,  
d)	kontaktný údaj výrobcu audiovizuálneho diela.

(3) K žiadosti o zápis podľa odseku 2 výrobca audiovizuálneho diela priloží účtovné, daňové a ďalšie doklady preukazujúce splnenie podmienky podľa § 38 ods. 1. 

(4) O zápise  do registra nezávislých producentov sa nevyhotovuje písomné rozhodnutie.) O zápise do registra nezávislých producentov vydá ministerstvo do 10 dní po zápise nezávislého producenta do registra nezávislých producentov osvedčenie o registrácii nezávislého producenta. 

(5) Osvedčenie o registrácii nezávislého producenta je platné tri roky od zápisu nezávislého producenta do registra nezávislých producentov. 

(6) Osvedčenie o registrácii obsahuje
a)	číslo osvedčenia o registrácii,
b)	číslo registrácie nezávislého producenta pridelené ministerstvom,
c)	názov a sídlo alebo obchodné meno a miesto podnikania alebo meno a priezvisko a adresu trvalého pobytu registrovaného nezávislého producenta,
d)	deň zápisu nezávislého producenta do registra nezávislých producentov,
e)	deň skončenia platnosti osvedčenia o registrácii,
f)	odtlačok pečiatky ministerstva a podpis oprávnenej osoby.

(7) Ministerstvo zamietne žiadosť o zápis do registra nezávislých producentov, ak výrobca audiovizuálneho diela nespĺňa predpoklady na zápis podľa § 38 ods. 1 alebo ak žiadosť neobsahuje požadované údaje a prílohy podľa odsekov 2 a 3.
 
(8) Zmenu zápisu v registri nezávislých producentov vykoná ministerstvo na základe žiadosti o zmenu v zápise podanú nezávislým producentom alebo z vlastného podnetu, ak sa zápis vykonal na základe nepravdivých údajov. 

(9)  Nezávislý producent môže najneskôr tri mesiace pred skočením platnosti osvedčenia o registrácii písomne požiadať ministerstvo o predĺženie platnosti osvedčenia o registrácii, najviac však o tri roky.

(10) Ministerstvo na základe žiadosti o predĺženie platnosti osvedčenia o registrácii podľa odseku 9 platnosť osvedčenia o registrácii nepredĺži, len ak nezávislý producent prestal spĺňať podmienky podľa § 38 ods. 1.
 
§ 41
Výmaz z registra nezávislých producentov

(1) Výmaz z registra nezávislých producentov vykoná ministerstvo na žiadosť nezávislého producenta alebo z vlastného podnetu.

(2) Výmaz z registra nezávislých producentov vykoná ministerstvo z vlastného podnetu po uplynutí troch rokov od zápisu nezávislého producenta do registra nezávislých producentov, ak 
a)	nezávislý producent nepožiada o predĺženie platnosti osvedčenia o registrácii podľa § 40 ods. 9,
b)	ministerstvo platnosť osvedčenia o registrácii nepredĺži podľa § 40 ods. 10.

(3) Výmaz z registra nezávislých producentov vykoná ministerstvo z vlastného podnetu aj vtedy, ak zistí, že 
a) zápis nezávislého producenta bol vykonaný na základe nepravdivých údajov,
b) nezávislý producent sa personálne alebo majetkovo prepojil s vysielateľom,
c) nezávislý producent je vysielateľom,
d) nezávislý producent zanikol alebo zomrel, alebo bol vyhlásený za mŕtveho.

(4) O výmaze z registra nezávislých producentov na žiadosť nezávislého producenta a o výmaze podľa odseku 2 písm. a) alebo podľa odseku 3 písm. d) sa nevyhotovuje písomné rozhodnutie32); výmaz z registra a jeho dôvod sa vyznačí do registra nezávislých producentov. 

§ 42
Registrácia nezávislého producenta multimediálneho diela

Na registráciu nezávislého výrobcu multimediálneho diela, ktoré obsahuje audiovizuálne dielo, sa primerane vzťahujú § 38 až 41.

Deviata ČASŤ
DOHĽAD

§ 43
Orgány dohľadu

Orgánom dohľadu nad dodržiavaním povinností podľa tohto zákona je 
a)	ministerstvo, ktoré dohliada na dodržiavanie povinností uložených § 11 ods. 1, § 13 ods. 1, § 14 ods. 1 až 6, § 34 ods. 2 a 3, § 35 ods. 1 až 3 a ods. 5, § 36 ods. 3 až 5, § 37 ods. 1 a 2 a § 48 ods.5,
b)	Slovenská obchodná inšpekcia (ďalej len „inšpekcia“), ktorá dohliada na dodržiavanie povinností uložených § 14 ods. 7 až 10, § 15, § 16, § 17, § 18 ods. 2 a 3, § 19, § 20, § 21 a § 22,
c)	obec, ktorá dohliada na dodržiavanie povinností uložených § 11 ods. 3.

§ 44
Výkon dohľadu

(1)	Osoba, ktorej tento zákon ukladá povinnosť, je povinná poskytovať orgánom dohľadu súčinnosť a umožniť oprávnenej fyzickej osobe poverenej orgánom dohľadu (ďalej len „oprávnená osoba“), ktorá sa pri výkone dohľadu preukáže preukazom oprávnenej osoby, výkon dohľadu, najmä je táto osoba povinná preukázať oprávnenej osobe svoju totožnosť, umožniť oprávnenej osobe vstup do prevádzky a do iných priestorov súvisiacich s plnením povinností podľa tohto zákona, poskytnúť oprávnenej osobe potrebné doklady, informácie a vysvetlenia.

(2)	Tomu, kto neposkytne súčinnosť podľa odseku 1 uloží ministerstvo, inšpekcia alebo obec za porušenie tejto povinnosti pokutu do 5000 Sk.  

(3)	Orgány dohľadu si pri výkone dohľadu poskytujú vzájomnú súčinnosť, najmä si poskytujú informácie dôležité pre výkon dohľadu.

§ 45
Odstránenie nezákonného stavu

Orgán dohľadu vyzve písomne výrobcu slovenského audiovizuálneho diela, výrobcu slovenského zvukového záznamu umeleckého výkonu, výrobcu slovenského multimediálneho diela, distributéra audiovizuálneho diela, distributéra zvukového záznamu umeleckého výkonu, distributéra multimediálneho diela, prevádzkovateľa technického zariadenia, prevádzkovateľa videopožičovne, prevádzkovateľa počítačovej herne, prevádzkovateľa mediatéky alebo inú povinnú osobu podľa tohto zákona okrem vysielateľa (ďalej len „povinná osoba“) na odstránenie nezákonného stavu, ak zistí porušenie tohto zákona a nezákonný stav je možné odstrániť v náhradnej lehote; povinná osoba odstrániť nezákonný stav v lehote určenej orgánom dohľadu vo výzve, a to splnením povinnosti v tejto lehote.

§ 46
Správne delikty

(1) Orgán dohľadu uloží povinnej osobe pokutu, ak zistí porušenie tohto zákona a
a)	nedošlo k odstráneniu nezákonného stavu v lehote určenej podľa § 45 alebo
b)	nezákonný stav nie je možné odstrániť. 

(2) Ministerstvo uloží povinnej osobe za porušenie povinnosti podľa
a)	§ 11 ods. 1 pokutu od 1 000 Sk do 5 000 Sk,
b)	§ 13 ods. 1 pokutu od 2 000 Sk do 1 000 000 Sk, 
c)	§ 14 ods. 1 až 6 pokutu od 20 000 Sk do 1 000 000 Sk,
d)	§ 34 ods. 2 a 3 pokutu od 10 000 Sk do 100 000 Sk,
e)	§ 35 ods. 1 až 3 a ods. 5 pokutu od 10 000 Sk do 2 000 000 Sk,
f)	§ 36 ods. 3 až 5 pokutu od 10 000 Sk do 2 000 000 Sk,
g)	§ 37 ods. 1 a 2 pokutu od 2 000 Sk do 50 000 Sk,
h)	§ 48 ods. 5  pokutu od 2 000 Sk do 50 000 Sk.

(4)	Inšpekcia uloží povinnej osobe za porušenie povinnosti podľa
a)	§ 14 ods. 7 až 10 pokutu od 10 000 Sk do 1 000 000 Sk,
b)	§ 15 pokutu od 5 000 Sk do 500 000 Sk,
c)	§ 16 pokutu od 5 000 Sk do 500 000 Sk,
d)	§ 17 pokutu od 1 000 Sk do 20 000 Sk,
e)	§ 18 ods. 2 až 4 pokutu od 5 000 Sk do 20 000 Sk,
f)	§ 19  pokutu od 1 000 Sk do 20 000 Sk,
g)	§ 20  pokutu od 1 000 Sk do 20 000 Sk,
h)	§ 21 pokutu od 10 000 Sk do 500 000 Sk,
i)	§ 22 pokutu od 5 000 Sk do 100 000 Sk.
       
(5)	Obec uloží povinnej osobe za porušenie povinnosti podľa § 11ods. 3 pokutu do 5 000 Sk.  

(5) Pokutu možno uložiť do jedného roku odo dňa, kedy sa o porušení povinnosti orgán dohľadu dozvedel, najneskôr však do troch rokov odo dňa, kedy k porušeniu povinnosti došlo. 

(6) Ak nedošlo k odstráneniu nezákonného stavu v náhradnej lehote, orgán dohľadu je povinný uložiť pokutu opakovane až do odstránenia nezákonného stavu, najneskôr však do troch rokov odo dňa, kedy k porušeniu povinnosti došlo. 

(7) Pokuta uložená podľa tohto zákona je splatná do 30 dní odo dňa právoplatnosti rozhodnutia, ktorým bola uložená.

(8) Výnosy z pokút sú príjmom štátneho rozpočtu, výnosy z pokút uložených obcou sú príjmom rozpočtu obce, ktorá pokutu uložila.

(9) Orgán dohľadu pri určení pokuty prihliada na závažnosť, spôsob a rozsah porušenia povinnosti, na následky takého porušenia a ich trvanie, ako aj na mieru zavinenia. 

DESIATA časť
Spoločné, prechodné a záverečné ustanovenia

§ 47
Spoločné ustanovenia

(1)	Na konanie podľa druhej časti tohto zákona sa nevzťahuje všeobecný predpis o správnom konaní.) 

(2)	Ak tento zákon neustanovuje inak, na reklamu podľa tohto zákona sa vzťahuje osobitný zákon.)

(3)	Ak niet výrobcu slovenského zvukového záznamu umeleckého výkonu alebo ho nie je možné určiť, vzťahujú sa povinnosti výrobcu slovenského zvukového záznamu umeleckého výkonu na vydavateľa hudobného diela alebo slovesného diela zaznamenaného na tomto zvukovom zázname, to sa nevzťahuje na vydavateľa hudobného diela alebo slovesného diela, ak toto dielo vydal len v tlačenej forme.

(4)	Na výrobcu multimediálneho diela, ktoré je zároveň audiovizuálnym dielom alebo audiovizuálne dielo obsahujúce, sa vzťahujú povinnosti výrobcu audiovizuálneho diela; na distribútora multimediálneho diela ktoré je zároveň audiovizuálnym dielom alebo audiovizuálne dielo obsahuje sa vzťahujú povinnosti distribútora audiovizuálneho diela.

(5)	Na zvukovo-obrazový záznam, od ktorého vyhotovenia alebo zverejnenia neuplynulo viac ako 50 rokov a ktorého výrobcom podľa § 25 ods. 2 písm. d) je filmový ústav, sa vzťahuje ochrana podľa osobitného predpisu.)  
§ 48
Prechodné ustanovenie

(1) Slovenský filmový ústav zriadený ministerstvom podľa doterajších predpisov je filmovým ústavom podľa tohto zákona.

(2) Minister vymenuje do 15. januára 2007 štyroch členov rady filmového ústavu. Zamestnanci filmového ústavu zvolia do 15. januára 2007 jedného člena rady filmového ústavu. Prvé zasadnutie rady filmového ústavu sa uskutoční najneskôr do 1. februára 2007.  

(3) Generálny riaditeľ filmového ústavu, ktorý vykonáva túto funkciu k 1. januáru 2007, sa považuje za generálneho riaditeľa podľa tohto zákona a funkčné obdobie podľa § 28 ods. 5 mu začína plynúť od 1. januára 2007. Generálny riaditeľ je povinný do 15. februára 2007 predložiť rade filmového ústavu doklady preukazujúce splnenie podmienok podľa § 28 ods. 2 a 3, inak ho rada filmového ústavu odvolá. 

(4) Minister vydá štatút filmového ústavu najneskôr do 1. februára 2007.

(5) Výrobca slovenského kinematografického diela vyrobeného pred 1. januárom 2007, alebo ak takýto výrobca zanikol, osoba, ktorá vlastní originálny nosič slovenského kinematografického diela vyrobeného pred 1. januárom 2007, je povinná najneskôr do 1. februára 2008 ponúknuť filmovému ústavu na odkúpenie nosič audiovizuálie dosahujúci kvalitu originálu vrátane sprievodného materiálu za cenu neprevyšujúcu primerané náklady na jeho výrobu alebo, ak takýto nosič dosahujúci kvalitu originálu nevlastní, je povinná bezodplatne umožniť filmovému ústavu vyhotoviť kópiu z originálneho nosiča a na tento účel vypožičať filmovému ústavu originálny nosič audiovizuálie na nevyhnutný čas; to sa nevzťahuje na zákonného depozitára podľa § 34 ods. 1 písm. a) a b). Na ponukovú povinnosť podľa prvej vety sa primerane vzťahuje § 37.

(6) Osoba, ktorá vlastní originálny nosič slovenského kinematografického diela, slovenského audiovizuálneho diela alebo slovenského zvukového záznamu umeleckého výkonu, ktoré boli vyrobené pred 1. januárom 2007 a sú audiovizuáliou podľa § 33 ods. 2 sa považuje  za dobrovoľného depozitára a vzťahujú sa na ňu povinnosti podľa § 36 ods. 3 až 5 to sa nevzťahuje na zákonného depozitára podľa § 34 ods. 1 písm. a) a b).  

§ 49
Zrušovacie ustanovenie

Zrušuje sa zákon Národnej rady Slovenskej republiky č. 1/1996 Z. z. o audiovízii v znení zákona č. 116/1998 Z. z., zákona č. 62/2000 Z. z. a zákona č. 553/2001 Z. z. 

Čl. II

Zákon č. 445/1990 Z. z., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. .../2006 Z. z. sa dopĺňa takto:

1. V § 1 ods. 1 sa za slová „len dospelým1)“ vkladajú slová „alebo audiovizuálne dielo určené len plnoletým1a)“ 

Poznámka pod čiarou k odkazu 1a znie
„1a) § 2 ods. 4 zákona č. .../2006 Z. z. o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov 
a o zmene a doplnení niektorých zákonov (audiovizuálny zákon).“.

2. V poznámke pod čiarou k odkazu 2 sa na konci vety dopĺňajú slová „zákon č. .../2006 Z. z.“. 

Čl. III

Zákon Národnej rady Slovenskej republiky č. 145/1995 Z. z. o správnych poplatkoch v znení zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 224/1996 Z. z., zákona č. 70/1997 Z. z., zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona č. 211/2000 Z. z., zákona č. 468/2000 Z. z., zákona č. 553/2001 Z. z., zákona č. 96/2002 Z. z., zákona č. 118/2002 Z. z., zákona č. 215/2002 Z. z., zákona č. 237/2002 Z. z., zákona č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 477/2002 Z. z., zákona č. 480/2002 Z. z., zákona č. 190/2003 Z. z., zákona č. 217/2003 Z. z., zákona č. 245/2003 Z. z., zákona č. 450/2003 Z. z., zákona č. 469/2003 Z. z., zákona č. 583/2003 Z. z., zákona č. 5/2004 Z. z., zákona č. 199/2004 Z. z., zákona č. 204/2004 Z. z., zákona č. 347/2004 Z. z., zákona č. 382/2004 Z. z., zákona č. 434/2004 Z. z., zákona č. 653/2004 Z. z. zákona 656/2004 Z. z., zákona č. 725/2004 Z. z., zákona č. 5/2005 Z. z., zákona č. 8/2005 Z. z. a zákona č. 15/2005 Z. z. sa dopĺňa takto:

Do sadzobníka správnych poplatkov sa vkladá nová položka 12a vrátane oslobodenia a poznámok, ktorá znie: 

„Položka 12a

a)	Žiadosť o zápis do zoznamu audiovizuálnych diel, zoznamu zvukových záznamov umeleckých diel alebo zoznamu multimediálnych diel13a),  ................................... 100 Sk
b)	Žiadosť o zápis do registra nezávislých producentov13b) .......................................... 50 Sk
c)	Žiadosť o zmenu v zápise v registri nezávislých producentov13b) ............................ 50 Sk“.

Oslobodenie

Od poplatku podľa písmena a) tejto položky je oslobodená žiadosť o zápis audiovizuálneho diela, zvukového záznamu umeleckého výkonu a multimediálneho diela vyhotoveného pre zdravotne postihnutých.

Poznámky pod čiarou k odkazom 13a a 13b znejú:
„13a) § 5, § 7 a § 9 zákona č. .../2006 Z. z. o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon).
13b) § 40 zákona č. .../2006 Z. z.“.

Čl. IV

Zákon č. 270/1995 Z. z. o štátnom jazyku Slovenskej republiky v znení nálezu Ústavného súdu Slovenskej republiky č. 260/1997 Z. z., zákona č. 5/1999 Z. z. a zákona č.184/1999 Z. z. sa dopĺňa takto:

V § 5 ods. 2 sa za slovo „jazyka“ vkladá čiarka a slová „ak osobitný predpis neustanoví inak10a)“. 

Poznámka pod čiarou k odkazu 10a znie:  
„10a) § 18 ods. 2 zákona č. .../2006 Z. z. o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov 
a o zmene a doplnení niektorých zákonov (audiovizuálny zákon).“.

Čl. V

Zákon č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel v znení zákona č. 182/2000 Z. z. a zákona č. 535/2003 Z. z. sa mení a dopĺňa takto:

1. V § 2 odsek 6 znie:

„(6) Povinná rozmnoženina slovenského audiovizuálneho diela5) je časť vyrobeného nákladu audiovizuálneho diela, ktorú je výrobca audiovizuálneho diela6) povinný odovzdať určeným právnickým osobám podľa prílohy č. 2.“. 

Poznámky pod čiarou k odkazom 5 a 6 znejú:  
„5) § 2 ods. 1 zákona č. .../2006 Z. z. o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov 
a o zmene a doplnení niektorých zákonov (audiovizuálny zákon).
  6) § 2 ods. 15 zákona č. .../2006 Z. z.“.

2. V § 2 ods. 7 sa za slovami „periodickej publikácie“ nahrádza čiarka slovom „a“  a vypúšťajú sa slová „a výrobca slovenského audiovizuálneho diela“.

3. V § 8 ods. 1 sa za prvú vetu vkladá nová druhá veta, ktorá znie „Výrobca audiovizuálneho diela označí audiovizuálne dielo medzinárodným štandardným číslom audiovizuálnych diel.“. V tretej vete sa slová „Vydavateľ súčasne môže“ nahrádzajú slovami „Vydavateľ a výrobca súčasne môžu“. 

4. V § 8 ods. 2 sa za slovo „Bratislave“ vkladá čiarka a slová „národná agentúra pre medzinárodné štandardné číslovanie audiovizuálnych diel (ISAN) je v Slovenskom filmovom ústave“.

5. V § 10 písm. b) sa na konci vety pripájajú slová „a národnou agentúrou pre medzinárodné štandardné číslovanie audiovizuálnych diel v Slovenskom filmovom ústave.“ 

Čl. VI

Zákon č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 310/1999 Z. z., zákona č. 115/2000 Z. z. a zákona č. 128/2002 Z. z. sa mení takto:

V § 9 sa odsek 1 dopĺňa písmenom h), ktoré znie:

„h) diela.24a)“.

Poznámka pod čiarou k odkazu 24a znie:
 „24a) § 7 zákona č. 618/2003 Z. z. o autorskom práve a právach súvisiacich s autorským právom (autorský zákon).“. 

Čl. VII

Zákon č. 108/2000 Z. z. o ochrane spotrebiteľa pri podomovom predaji a zásielkovom predaji v znení zákona č. 266/2005 Z. z. sa mení takto:

V § 12 ods. 5 písmeno d) znie: 

„d) predaj audiovizuálneho diela, zvukového záznamu alebo zvukovo-obrazového záznamu umeleckého výkonu alebo multimediálneho diela, 22) ktoré spotrebiteľ rozbalil,“.

Poznámka pod čiarou k odkazu 22 znie:
„22) Napríklad § 5 ods. 2, 8, 24 a 25 a § 7 zákona č. 618/2003 Z. z. o autorskom práve a právach súvisiacich s autorským právom (autorský zákon), § 1, § 2 zákona č. .../2006 Z. z. o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon).“.

Čl. VIII

Zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení zákona č. 147/2001 Z. z., zákona č. 206/2002 Z. z., zákona č. 289/2005 Z. z. a zákona č. .../2006 Z. z. sa mení a dopĺňa takto:

1. V poznámke pod čiarou k odkazu 7 sa na konci dopĺňajú slová „zákon č. .../2006 Z. z. o audiovízii a o zmene a doplnení niektorých zákonov.“  

2. V § 5 ods. 2 sa vypúšťa písmeno i). Doterajšie písmená j) a k) sa označujú ako i) a j). 

3. V § 20 odseky 4 až 7 znejú:

„(4) Na základe klasifikácie programov podľa vekovej vhodnosti je vysielateľ programovej služby povinný zaviesť a uplatňovať jednotný systém označovania na ochranu maloletých podľa osobitného predpisu 28a) (ďalej len „jednotný systém označovania“).

(5) Pri zaraďovaní jednotlivých programov do vysielania je vysielateľ televíznej programovej služby povinný zohľadňovať vekovú vhodnosť programov a iných zložiek programovej služby pre maloletých.

(6) Vysielateľ televíznej programovej služby je povinný uplatniť jednotný systém označovania aj v programovej ponuke, a to vo vlastnom vysielaní, ako aj v prehľade programov, ktorý poskytuje na zverejnenie periodickej tlači a ostatným hromadným informačným prostriedkom. 

(7) Podrobnosti o uplatňovaní povinností podľa odsekov 5 a 6 upravuje jednotný systém označovania.“.

Poznámka pod čiarou k odkazu 28a znie:
 „28a) §  12 zákona č. .../2006 Z. z. o  podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov 
a o zmene a doplnení niektorých zákonov (audiovizuálny zákon).“.

4. V § 20 ods. 8 sa slová „5 a 7“ nahrádzajú slovami „4 a 6“.

5. § 24 vrátane nadpisu znie:

„ § 24
Nezávislá produkcia
 
Nezávislá produkcia je program vyrobený nezávislým producentom28b) s cieľom uviesť ho vo vysielaní. Pri jeho výrobe sa využívajú autorské tvorivé a technické kapacity pôsobiace mimo vysielateľa. Za nezávislú produkciu sa nepovažuje program založený na princípe priameho kontaktu s divákom, neoddeliteľný od vlastného vysielania, a to najmä spravodajstvo, priamy prenos športových podujatí, zábavná hra, reklama, teletext a telenákup.“.

Poznámka pod čiarou k odkazu 28b znie:
 „28b) §  38 zákona č. .../2006 Z. z.“.

6. V § 26 sa vypúšťa odsek 2.
Súčasne sa zrušuje označenie odseku 1.

7. Za § 76 sa vkladá nový § 76a, ktorý znie:

„§ 76a
Do vydania jednotného systému označovania podľa osobitného predpisu28a) platí jednotný systém označovania určený Radou podľa doterajšej právnej úpravy.“. 

Čl. IX

Tento zákon nadobúda účinnosť 1. júla 2006 okrem čl. I § 11 a 12, tretej, šiestej a siedmej časti zákona, ktoré nadobúdajú účinnosť 1. januára 2007.